TEHNIČKA SPECIFIKACIJA PREDMETA NABAVE
Sustav "WebSec Radar" – usluge nadogradnje, povezivanja i održavanja
1. Uvod i kontekst
Hrvatska akademska i istraživačka mreža – CARNET i Nacionalni CERT planiraju ažuriranje postojećeg sustava za ranu detekciju ranjivosti i mogućih incidenata pod nazivom WebSec Radar. Sustav je inicijalno razvijen s idejom automatiziranog otkrivanja kompromitiranih i ranjivih web sjedišta u hrvatskom adresnom prostoru.
Kroz ovaj postupak nabave, a u sklopu strateškog projekta BrAIn, planira se značajno unaprjeđenje operativnih procedura u radu Nacionalnog CERT-a primjenom modernih tehnologija, s posebnim naglaskom na naprednu automatizaciju poslovnih procesa, strojno učenje i umjetnu inteligenciju (AI).
2. Predmet, obuhvat i granice nabave
2.1. Obuhvat nabave (Usluge koje se traže od Ponuditelja)
Predmet nabave opisane u ovom dokumentu su usluge povezivanja, nadogradnje i održavanja WebSec Radar sustava. To uključuje razvoj i održavanje cjelokupnog softverskog rješenja, implementaciju novih funkcionalnosti, optimizaciju performansi, refaktoriranje koda te provođenje cjelovitog ispitnog postupka. Glavne aktivnosti obuhvaćaju:
Održavanje i unaprjeđenje WebSec Radar alata: Osiguravanje stabilnosti rada postojećeg rješenja uz ispravljanje programskih pogrešaka (bugova) te poboljšanje arhitekture aplikacije.
Razvoj AI/ML modula za detekciju: Razvoj napredne detekcije malicioznih sadržaja i kompromitiranih web sjedišta korištenjem umjetne inteligencije ili kroz druge načine.
Izrada scoring algoritma: Razvoj i fino podešavanje naprednog algoritma bodovanja (scoring) za prepoznavanje razine kompromitacije web sjedišta uz pomoć strojnog učenja i/ili AI modela.
Modernizacija sučelja (UX/UI): Unaprjeđenje dizajna, sustava pretraživanja i vizualizacije detektiranih prijetnji radi lakšeg provođenja threat-hunting aktivnosti analitičara.
Razvoj i proširenje API-ja: Izrada i unaprjeđenje aplikacijsko-programskog sučelja (API) za automatizirani unos adresa te integracij s internim ticketing sustavom (RTIR).
Održavanje sukladno točki 8. ovog dokumenta

2.2. Granice nabave (Izvan obuhvata)
Svi ostali informacijski sustavi CARNET-a ili trećih strana s kojima WebSec Radar dolazi u doticaj   održavaju se od strane CARNET-a ili drugih vanjskih izvršitelja. Njihova interna nadogradnja, licenciranje i bazno održavanje nisu dio ove nabave. Obveza ovog Izvršitelja je isključivo razvoj i održavanje integracijskih sučelja (API) i komunikacijskih kanala sa strane WebSec Radara.
3. Tehnološki okvir i postojeća arhitektura sustava
Sustav WebSec Radar se temelji na arhitekturi mikroservisa i koristi sljedeća tehnološka rješenja:
Docker 
MongoDB 
RabbitMQ 
Elastic/Logstash/Kibana (ELK stog) 
Python / Django framework.
Sustav je namijenjen isključivo analitičarima sigurnosnih incidenata (eng. incident handler). Trenutno vrši samo komunikaciju unutar vlastitog ekosustava, no u sklopu ove nabave obvezna je integracija s centralnim RTIR ticketing sustavom.
4. Detaljne funkcionalne specifikacije podsustava
4.1. Nadogradnja, optimizacija i refaktoriranje postojećih mikroservisa
Napomena za ponuditelje: Za sve navedene stavke, u svrhu postizanja maksimalnih performansi, stabilnosti i skalabilnosti sustava, ponuditelj može samostalno procijeniti i odabrati hoće li zahtjev realizirati nadogradnjom postojećeg koda ili kroz potpuni/djelomični rewrite (ponovno pisanje i refaktoriranje) koda pojedinog mikroservisa.
	Id
	Funkcionalni zahtjev – Mikroservisi

	F-1.1
	Crawler mikroservis: Unaprjeđenje alata za dubinski obilazak (crawling) web sjedišta nakon što sustav uspješno dohvati i analizira naslovnu stranicu. Dopuštena je nadogradnja ili potpuni rewrite koda u svrhu optimizacije performansi radi obrade velikog broja stranica.

	F-1.2
	Indexer mikroservis: Optimizacija, refaktoriranje ili ponovno pisanje koda mikroservisa radi osiguravanja stabilnog indeksiranja prikupljenih podataka u centralni stog, uz osiguravanje integriteta i točnosti indeksiranih polja.

	F-1.3
	Analysis mikroservis: Unaprjeđenje logike ili arhitektonski rewrite mikroservisa koji vrši analitičku obradu nad svim dohvaćenim podacima te korelira uočene anomalije.

	F-1.4
	Maintenance mikroservis: Optimizacija i/ili ponovno pisanje skripti i servisa za redovno održavanje, čišćenje i optimizaciju kolekcija u bazi podataka.

	F-1.5
	Scheduler mikroservis: Nadogradnja ili rewrite alata za stabilno i fleksibilno zakazivanje periodičkih zadataka na platformi te unaprjeđenje kontrolne logike za upravljanje aktivnim zadacima.

	F-1.6
	Scraper mikroservis: Unaprjeđenje ili potpuni rewrite modula za masovni dohvat podataka s Interneta i pohranu u lokalnu bazu podataka, s ciljem ubrzanja pretraga i olakšavanja korelacija prijetnji.



4.2. Razvoj naprednih modula temeljenih na Umjetnoj Inteligenciji (AI/ML)
	Id
	Funkcionalni zahtjev – AI/ML i Automatizacija

	F-2.1
	AI detekcija malicioznog sadržaja: Razvoj i integracija modela umjetne inteligencije za rano prepoznavanje kompromitiranih ili ranjivih web sjedišta

	F-2.2
	Detekcija malicioznih URL-ova: Implementacija algoritama strojnog učenja koji na temelju heuristike, leksičke analize i povijesnih podataka detektiraju sumnjive i maliciozne URL adrese.

	F-2.3
	Automatsko generiranje Yara pravila: Razvoj AI komponente koja ima sposobnost automatskog pisanja strukturiranih Yara pravila na temelju karakteristika i uzoraka identificiranih na potvrđenim malicioznim stranicama.

	F-2.4
	Razvoj Scoring algoritma: Izrada naprednog scoring algoritma za prepoznavanje kompromitiranih web sjedišta uz pomoć strojnog učenja i/ili AI modela, koji dinamički dodjeljuje ocjenu rizika (0-100) svakom skeniranom sjedištu.



4.3. UI/UX modernizacija, API razvoj i integracije
	Id
	Funkcionalni zahtjev – Sučelje i Integracije

	F-3.1
	Unaprjeđenja pretraživanja i izgleda samog sučelja (UX/UI) 

	F-3.2
	Vizualizacije za Threat-hunting: Implementacija naprednih grafova i vizualnih nadzornih ploča (dashboards) koje prikazuju korelacije i detekcije radi lakšeg provođenja threat-hunting aktivnosti.

	F-3.3
	Proširenje izvora adresa: Omogućavanje lakog dodavanja novih repozitorija i izvora koji proširuju liste web adresa u hrvatskom adresnom prostoru namijenjenih nadzoru.

	F-3.4
	Razvoj i dokumentacija REST API-ja: Izrada robusnog API sučelja koje omogućava efikasno i automatizirano dodavanje web adresa iz internih i vanjskih izvora, uz isporuku detaljne tehničke API dokumentacije.

	F-3.5
	Integracija s ticketing sustavom (RTIR): Implementacija funkcionalnosti koja omogućava analitičaru da kroz sučelje WebSec Radara, na temelju manualnog zahtjeva (klika), automatski kreira incident i tiket unutar centralnog RTIR sustava.



5. Uvjeti tehničke i stručne sposobnosti (Gospodarski subjekt i stručnjaci)
Kako bi dokazao tehničku kompetenciju za realizaciju kompleksnih AI/ML integracija, Ponuditelj mora osigurati minimalno sljedeće stručnjake:
Stručnjak 1: Voditelj projekta 
Stručnjak 2: Vodeći programer (Lead Backend Developer) 


6. Nefunkcionalni, sigurnosni i regulatorni zahtjevi
6.1. Sukladnost s regulativom
Sustav se mora nadograditi i prilagoditi u potpunosti u skladu s važećim Zakonom o kibernetičkoj sigurnosti (smjernice NIS 2 direktive) s obzirom na to da je namijenjen Nacionalnom CERT-u. Ponuditelj mora primjenjivati najbolje sigurnosne prakse u razvoju koda.
6.2. Povjerljivost podataka i zaštita informacija (NDA)
Budući da WebSec Radar nadzire web prostor u nadležnosti Nacionalnog CERT-a i prikuplja podatke o stvarnim ranjivostima, svi podaci unutar sustava smatraju se strogo povjerljivima. Izvršitelj i članovi projektnog tima dužni su potpisati Ugovor o povjerljivosti podataka (NDA). Strogo je zabranjeno neovlašteno iznošenje, kopiranje ili pohrana podataka izvan službene infrastrukture Naručitelja. Rad na lokalnim računalima dopušten je isključivo u specifičnim slučajevima razvoja, bez korištenja stvarnih produkcijskih baza podataka, i to isključivo uz prethodno pisano odobrenje Naručitelja.
6.3. Prava intelektualnog vlasništva
Sav programski kod, arhitektura mikroservisa, skripte, trenirani AI/ML modeli, težinske vrijednosti mreža, scoring algoritmi i tehnička dokumentacija nastali u okviru ovog ugovora prelaze u trajno, isključivo i punopravno vlasništvo Naručitelja od trenutka primopredaje.
7. Ispitni postupak, primopredaja i dokumentacija
7.1. Testiranje (FAT i SAT)
FAT (Factory Acceptance Testing): Provodi se u testnom okruženju (TEST) nakon što Ponuditelj implementira nadogradnje mikroservisa i AI algoritama. Ponuditelj dostavlja detaljne testne scenarije koje Naručitelj mora odobriti prije početka testiranja.
SAT (Site Acceptance Testing): Provodi se u realnom produkcijskom okruženju (PROD) s aktivnim tokovima podataka s Interneta. Uvjet za uspješnu primopredaju i potpisivanje zapisnika je stabilan rad cjelokupnog WebSec Radar sustava u trajanju od 15 radnih dana bez kritičnih pogrešaka (pod čime se podrazumijevaju kvarovi Prioriteta 1 i Prioriteta 2).
7.2. Tehnička i korisnička dokumentacija
Izvršitelj ima obvezu izrade i isporuke detaljnije i sveobuhvatnije projektne dokumentacije od one koja trenutno postoji za sustav WebSec Radar. Dokumentacija mora obuhvatiti: detaljan opis arhitekture mikroservisa, upute za instalaciju i konfiguraciju kroz Docker, detaljnu dokumentaciju razvijenog API sučelja (Swagger/OpenAPI standard), matematičko/logičko pojašnjenje rada AI/ML scoring algoritma, te kompletne korisničke upute za analitičare.
8. Održavanje sustava WebSec Radar i razina kvalitete usluge (SLA)
Održavanje sustava WebSec Radar odnosi se na održavanje sustava u produkcijskoj i testnoj okolini na poslužiteljima CARNET-a ili na lokalnim računalima u specifičnim slučajevima do kraja BrAIn projekta (01.03.2029.). Početak izvršenja ugovora nastupa sklapanjem ugovora o javnoj nabavi. Ugovor o javnoj nabavi stupa na snagu s danom potpisa obje ugovorne strane te se sklapa na razdoblje od dana početka ugovornih obveza do 01.03.2029.
8.1. Vrste održavanja
Preventivno održavanje: podrazumijeva praćenje sustava WebSec Radar kako bi se detektirale i ispravile pogreške prije nego postanu efektivne greške. Obuhvaća praćenje, analizu i podešavanje svih parametara funkcioniranja sustava. Izvršitelj periodički provjerava rad sustava i preventivno obavlja sve potrebne akcije kako bi sustav uvijek ispravno radio. Dodatno, Nacionalni CERT prati (kroz redovite sastanke) napredak izvršitelja.
Korektivno održavanje: uključuje otklanjanje svih novonastalih uzroka zastoja i neispravnosti u radu sustava WebSec Radar. Naručitelj će o kvarovima i poteškoćama Izvršitelja obavijestiti putem dogovorenog kanala komunikacije. Obveza je Izvršitelja reagiranje i dijagnosticiranje problema, bez obzira na razlog greške, te dovođenje sustava u regularno stanje, primjenom postupaka ispravke grešaka u radu ili implementacijom obostrano dogovorenih alternativa u korištenju sustava (eng. workaround). Otklanjanja kvarova i poteškoća u radu sustava Izvršitelj mora činiti sa što manjom štetom na podacima i kvaliteti usluge prema korisnicima.
Sigurnosno održavanje: uključuje sigurnosno održavanje sustava ukoliko se ne radi o internim alatima. Izvršitelj je dužan pravovremeno osigurati sve sigurnosne i druge zakrpe te provoditi sigurnosno testiranje sustava periodički (najmanje jednom za vrijeme trajanja ugovora te navedeno testiranje mora biti provedeno na kraju developmenta) i izvanredno na zahtjev Naručitelja u slučaju veće nadogradnje sustava ili sigurnosnog incidenta. Po završetku sigurnosnog testiranja Izvršitelj je dužan poduzeti sve adekvatne mjere za ispravljanje sigurnosnih propusta te o istima pismenim putem izvijestiti Naručitelja.
Održavanje tehničke dokumentacije: sve promjene na sustavu/sustavima (Korektivne, Preventivne, Adaptivne) moraju biti dokumentirane kroz kod (ChangeLog). Izvršitelj je dužan ažurirati tehničku dokumentaciju u slučaju promjena na sustavu/sustavima WebSec Radar/a. Naručitelj zadržava pravo nakon uvida u tehničku dokumentaciju od Izvršitelja tražiti izmjene u dokumentaciji i na sustavu.
8.2. Prioriteti u otklanjanju kvarova i poteškoća (SLA)
Održavanje uključuje otklanjanje uzroka zastoja i neispravnosti u radu sustava (eng. bugs) prema sljedećim prioritetima. Za sve prioritete Izvršitelj se obvezuje kontinuirano raditi na otklanjanju prijavljenog kvara, sve do potpunog otklanjanja kvara i dovođenja sustava u prvobitno stabilno stanje unutar definiranog maksimalnog roka:
	Prioritet
	Opis i utjecaj kvara
	Prozor za prijavu
	Vrijeme odziva
	Maksimalno vrijeme otklona

	Prioritet 1
	Kvarovi koji onemogućuju ili ometaju rad korisnika u aplikaciji.
	8 sati dnevno (08:00 - 16:00), 5 dana u tjednu
	Maksimalno 4 sata
	Unutar 24 sata od odziva

	Prioritet 2
	Sustav/sustavi se ne ponašaju prema funkcionalnoj specifikaciji, kvar ima srednji utjecaj na rad korisnika u aplikaciji.
	8 sati dnevno (08:00 - 16:00), 5 dana u tjednu (8x5)
	Maksimalno sljedeći radni dan (NBD)
	Unutar 72 sata od odziva

	Prioritet 3
	Sustavi se ne ponašaju prema funkcionalnoj specifikaciji, ima niski utjecaj na rad korisnika, zahtjevi za promjenama, estetske izmjene.
	8 sati dnevno (08:00 - 16:00), 5 dana u tjednu
	Maksimalno unutar tekućeg radnog tjedna
	Unutar 15 radnih dana



9. Trajanje ugovora, uvjeti plaćanja i troškovnik
9.1. Trajanje ugovora
Početak izvršenja ugovora nastupa sklapanjem ugovora o javnoj nabavi. Ugovor o javnoj nabavi stupa na snagu s danom potpisa obje ugovorne strane te se sklapa na razdoblje od dana početka ugovornih obveza do 01.03.2029.
9.2. Uvjeti i postupak plaćanja
Za usluge održavanja aplikacije WebSec Radar Naručitelj se obavezuje Izvršitelju platiti troškovnikom definirane iznose. U troškovniku je potrebno navesti cijenu tražene usluge održavanja. Plaćanje usluge održavanja izvršiti će se u mjesečnim ratama po završetku svakog mjeseca, a održavanje započinje potpisivanjem ugovora.
U slučaju da ugovor ne bude potpisan na početku mjeseca, prvi i zadnji mjesečni paušal bit će proporcionalno umanjeni za broj dana u mjesecu za koje nije izvršeno održavanje usluge. Usluga se potvrđuje Primopredajnim zapisnikom ovjerenim od strane Naručitelja.
Obavezne stavke Primopredajnog zapisnika usluge su:
Završni izvještaj o radu i stanju aplikacije WebSec Radar.
Popis poduzetih radnji u svrhu održavanja aplikacije WebSec Radar (opis, vrijeme, rezultat).
Izvršitelj će nakon obostrano ovjerenog primopredajnog zapisnika Naručitelju ispostaviti e-račun za obavljene poslove navedene u primopredajnom zapisniku. Naručitelj se obvezuje platiti Izvršitelju na temelju ispostavljenog računa, a sve u roku od 30 dana nakon primitka računa i u skladu s pravilima financijskog poslovanja korisnika Državnog proračuna.

